سفر پہ منزل اِنت۔۔۔۔۔
 چندن ساچ
 (کراچی ءِ یاتانی رو دپتر)
 ھو موسم ءِ ھساب ءَ کراچی وتی مَٹ ءُ درور وت اِنت۔ اِدا ناں سرد بیت، ناں کہ گرم۔۔۔ (ھو 2015 ءِ گرماگ ءَ بازیں مردمے کُشت بلے چونا ءَ کراچی ناں سرد بیت ناں گرم، کراچی ءِ موسم یک دلکشیں موسمے) کراچی ءِ موسم ءِ وشی ءِ گواہی ءَ چہ روس ءُ سائبریا ءَ آوکیں سرانوئیں مُرغ وت دئینت۔۔۔ وہدے کہ سائبریا ءَ زمستان گوں سارتی ءَ کیت گڈا اِے سرانوئیں مُرغ کراچی ءِ سئیل ءُ سواد ءَ الم کاینت۔ اِے مُرغانی وتی یک ندارگے، ھو تاں مناں یک اسکولے ءَ وانگ ءَ یاں۔۔۔
اسکول ءِ نام دگرے ات بلے مئے کِرّا اسکول ءِ نام سندھی اسکول اَت۔ اسکول بلوچانی دمگ ءَ ات، اودا وانوکیں بچک شیطان اتنت۔ اسکول ءِ زالبولیں ٹیچر بہ بنت یا مردیں ٹیچر آ درست یک تُرسے آماچ اتنت۔ من آ وہد ءَ نوک اتاں۔ نہ زبانے زانتگ ناں کہ کراچی ءِ مردمانی تب ءَ سرپد اتاں۔ اسکول ءِ چاگرد ہچ وش نہ اَت۔۔۔۔ من ءَ یات اِنت کہ یک روچے من کلاس ءَ نشتگ اتاں۔ تاں زالبولیں ٹیچر (وش رنگ ءُ زیبائیں جنینے ات) کلاس ءَ پُترت۔۔۔ آئی رند ءَ دگہ بچکے ہم گون اَت۔۔۔ زالبولیں ٹیچر ءَ وتی پَرس ائیر کُت۔۔ انگت نہ نشتگ ات۔۔۔ ہمے بچک ءَ زرت ٹیچر ھمباز کُت۔ ٹیچر ءَ یک برے شور کُت۔ بلئے آ بچک ءَ بیہار دات۔۔۔ آ بیچارگ بے توار بوت۔۔۔۔ اِے ندارگ من ءَ دوست نہ بوت کہ منی دیم پہ دیم ءَ دگہ بچکے بئیت ءُ اسکول ءِ زالبولیں ٹیچر ءَ ہمباز بہ کنت ءُ آئی ءِ گوراں بہ گیپت۔۔۔ بَلے من ھچ کُت نہ کت۔۔۔ پرچا کہ یکے وَ آ بچک من ءَ چہ مستر اَت۔۔۔ مستری انگہ اینچکیں جیڑھے نہ اَت۔ بلے من نوک اتان من ءَ انگہ یک ھپتگے نہ گوستگ ات۔۔۔۔ من لُنٹ گٹ پاتکاں۔۔۔۔ پدا سارت بوتاں کہ ناں ناں۔۔۔۔ بچہ ہچ مہ گُش بلکیں کراچی ءِ چاگرد ہمے وڑ اِنت۔۔۔ (ھو رند ءَ سرپد بوتاں کہ کراچی ءِ چاگرد چُش نہ اِنت۔ بلئے آ روچی من سرپد نہ اتاں) رند ءَ کہ من ءَ کمو وہد گوست گڈا من چاگرد ءَ سرپد بوتاں۔۔۔۔ مئے کلاس ءَ یک پٹھانے، یک مہاجرے ءُ لہتیں بلوچ وانگ ءَ اَت۔ ما وت ءَ کمو تُرند کُت۔ اسکول ءِ چاگرد بدل کُت۔ شیطانیں بچکانی دیم داشت۔۔۔۔ ما آ اخلاقی پروش دات اَنت۔۔۔ بلوچ ءِ دیما بلوچ ءِ ستا ءَ بہ کن، آئی ءِ تاریخی بامردانی نام ءُ آیانی کُتگیں کارانی کسہ ءَ بیار گڈا بلوچ ورنا سان زورگ ءَ دیر نہ کنت۔ ما اِے شیطانیں بچک بلوچی دود ءُ ربیدگاں آشنا کُت اَنت۔ ما داں سئے سال ءَ یک انچیں چاگردے ودی کُت کہ اسکول ءَ چُکانی مزنیں کچے وانگ ءَ اتک۔۔۔ بلے اپسوز کہ میٹرک ءَ بس ما دو بچک پاس بوت۔۔۔۔ آ درست پیپراں کپت اَنت۔۔۔۔۔
 کالج ءَ اولی سال ءَ وانگ ھست اَت۔۔۔۔ دومی سال ءَ ما وتی استادانی شکل ہم نہ دیست۔۔۔۔ پدا سر کراچی یونیورسٹی ءَ کپت۔۔۔۔ کراچی یونیورسٹی ءِ لہتیں ڈیپارٹمنٹاں استاد ھست کہ آ مزنیں استاد اَنت بلے گیشتر ٹیچر چو سفارشی گندگ کاینت کہ آیاں مردم کوکا یا کلاشنکوف ءِ پشنگ بہ گوشیت گہتر اِنت۔۔۔۔ کراچی یونیورسٹی ءِ چاگرد وش اَت۔۔۔(انگہ وانگ ءَ یاں) بَلے بلوچ نودربر اِے چاگرد ءَ سرپد نہ اتنت۔ ایشاں اِدا ہم ٹولی بندی کُتگ ات۔۔۔ تو ایشی ءِ پُچکاں بو، اِے آئی پچکان اِنت۔۔۔ یک رندے وَ کلہے لہتیناں مئے جند نہ جت۔ ما سئے سنگت اتیں۔ من، نیاز، ءُ شیرجان۔۔۔۔ تاں اتکاں سئے چار بچک گوشگ ءَ اِنت کہ شما اِدا نہ وان اِت۔ بس عاشقی کن اِت۔ من کند اِت ءُ پہ تژن گوشت۔۔۔ ھو شما وتی چاریں سال سرجم کتگ اَنت دل ءِ سیر ءَ عاشقی کتگ نوں مئے باری کہ اتکگ شما مارا مکن کنئگ ءَ اِت؟ اسل ءَ شما وت عشق ءَ ناکام بوتگ اِت۔ نوں مارا نئیل اِت۔۔۔۔ اے بچکاں شُت وتی مستریں رہشون ھال دات۔۔۔ بیگاہ ءَ آیانی رہشون ءَ من ءَ فون کُت۔۔۔۔ گپ گوش دارگی نہ اَت۔۔۔ من فلانی گپایاں۔۔۔۔ چندن تو کئے ئے؟ کہ منی زات ءِ سرا گپ کُتگ؟ تو منی شخصیت ءِ مات بند کُتگ یار۔۔۔ من ءَ گاڈی ھست، من ءَ نام ھست من ءَ دولت ھست۔۔۔ من ترا پیش داراں۔۔۔۔ من بازیں گپے کُت بلے اِے مرد ءَ منی گپ گوش نہ داشت اَنت۔۔۔۔ چہ ہمدا منی دماغ حراب بوت اَنت۔ ایشی ءَ شیر جان ہم بیہار داتگ ات۔۔۔۔ من شیرجان ءَ گوشت کہ ہرکس ءَ تئی نام گپت، بہ جن ئِے۔ دومی روچ ءَ ایم کیو ایم ءِ رہشونے جنئگ بوتگ ات۔ جاور نگیگ اتنت، بلے من پہ ضد یونیورسٹی ءَ شتاں، اِے روچ ءَ ہمے بچکانی تہ ءَ ہرکس منی دیما بہ کپتیں من مِڑ اتگ اتاں۔۔۔ بلے کس منی دیما نہ کپت، من آیان ءَ ہمے درس داتگ ات کہ دولت، مال انسان ءَ بہادر نہ کنت۔ بلکیں انسان ءِ بہادر کنوک آئی ءِ اندر ءِ جزبگ اِنت۔ اِے جزبگ منی سلاہ اِنت۔۔۔۔ ھیر پدا آ سنگت سرپد بوتگ ات کہ آئی ءَ رد ھال رستگ۔۔۔ گڈا پدا آ مئے گوما وشان بوت۔۔۔۔
 (روان اِنت)